Güii aꞌyuj me se canicunꞌ uún síí cuꞌna̱j Juan ga̱ vi̱j nij síí tucuꞌyón snana̱ soꞌ a.
Ne̱ niꞌya̱j uxrá Juan man Jesús ga̱a chéé Jesús,
ne̱ cataj Juan a:
―Ni̱ꞌyaj ro̱j so̱j á.
Daán Yaꞌanj Matzinj Leꞌe̱j cavi̱ꞌ cheꞌé yuvii̱ me síí nihánj á ―taj Juan a.
Dan me se cuno ro̱j síí tucuꞌyón snana̱ Juan nana̱ caꞌmii soꞌ,
ne̱ canocoꞌ ro̱j soꞌ man Jesús a.
Ga̱a ne̱ canica̱j Jesús,
ne̱ queneꞌen soꞌ se vaa canocoꞌ ro̱j soꞌ man soꞌ,
ne̱ cataj Jesús rihaan ro̱j soꞌ a:
―Vaa se achiin man ro̱j so̱j naꞌ ―taj Jesús,
xnáꞌanj Jesús man ro̱j soꞌ a.
Ga̱a ne̱ xnáꞌanj ro̱j soꞌ,
cataj ro̱j soꞌ a:
―Maestro,
me rej aránꞌ so̱ꞌ ga̱ ―cataj ro̱j soꞌ,
xnáꞌanj ro̱j soꞌ man Jesús a.
Ga̱a ne̱ cataj Jesús rihaan ro̱j soꞌ a:
―Caꞌa̱nj níꞌ,
ne̱ queneꞌe̱n ro̱j soj á ―taj Jesús a.
Cheꞌé dan me caꞌanj ro̱j soꞌ,
ne̱ queneꞌen ro̱j soꞌ rej aranꞌ Jesús,
ne̱ cunuû ro̱j soꞌ tucuá soꞌ cunu̱ꞌ güii yoꞌ a.
Dan me se agaꞌ caꞌa̱nj rej anocoꞌ güii me orá caꞌmii ro̱j soꞌ ga̱ Jesús a.
Dan me se ꞌo̱ ro̱j síí cuno nana̱ caꞌmii Juan ne̱ canocoꞌ man Jesús roꞌ,
me síí cuꞌna̱j Andrés,
ne̱ tinúú síí cuꞌna̱j Simón Pedró me uún soꞌ a.
Asino ya̱a̱n nariꞌ Andrés man tinúú soꞌ Simón,
ne̱ cataj soꞌ rihaan tinúú soꞌ a:
―Nariꞌ núj man Mesías na̱nj á ―taj soꞌ rihaan tinúú soꞌ a.
Ne̱ nana̱ Mesías me raj cata̱a Síí Caꞌnéé Yaꞌanj Ti̱nanii man Yuvii̱ rihaan Sayuun a.
Ne̱ caꞌanj nica̱j soꞌ man tinúú soꞌ rihaan Jesús,
ga̱a ne̱ niꞌya̱j uxrá Jesús man Simón,
ne̱ cataj soꞌ a:
―Síí cuꞌna̱j Simón mé so̱ꞌ,
ne̱ taꞌníí síí cuꞌna̱j Jonás mé so̱ꞌ á.
Tza̱j ne̱ rej rihaan níꞌ me se Cefas cuꞌna̱j so̱ꞌ á ―taj Jesús rihaan soꞌ a.
Ne̱ nana̱ Cefas me raj cata̱a Pedró ꞌó xnaꞌánj a.
Dan me se ꞌó güii uún me rá Jesús cavi̱i̱ soꞌ caꞌa̱nj soꞌ estadó Galilea,
ne̱ nariꞌ Jesús man síí cuꞌna̱j Felipé,
ne̱ cataj Jesús rihaan soꞌ a:
―Ca̱nocóꞌ so̱ꞌ manj,
caꞌa̱nj níꞌ á ―taj Jesús rihaan soꞌ a.
Ne̱ Felipé roꞌ,
me síí cavii chumanꞌ Betsaida,
ne̱ Betsaida me chiháán Andrés ga̱ Pedró uún a.
Veé dan,
ne̱ nariꞌ Felipé man síí cuꞌna̱j Natanael,
ne̱ cataj soꞌ a:
―A̱j nariꞌ núj man síí caꞌmii Moisés cheꞌé ga̱a cuchruj soꞌ stucua̱nj soꞌ,
ne̱ nij síí nataꞌ snana̱ Yaꞌanj ga̱a naá roꞌ,
nataꞌ nij soꞌ cheꞌé soꞌ uún na̱nj ado̱nj.
Ne̱ dan me se Jesús taꞌníí síí cuꞌna̱j José,
síí cavii chumanꞌ Nazaret me soꞌ ado̱nj ―taj Felipé rihaan Natanael yoꞌ a.
Ne̱ cataj Natanael a:
―Caꞌve̱e cavi̱i̱ ꞌo̱ se sa̱ꞌ chumanꞌ Nazaret naꞌ ―taj Natanael a.
Ne̱ cataj Felipé a:
―Caꞌa̱nj níꞌ,
ne̱ que̱neꞌén so̱ꞌ man soꞌ,
sese me rá so̱ꞌ á ―taj Felipé rihaan soꞌ a.
Veé dan,
ne̱ queneꞌen Jesús se vaa caꞌnaꞌ Natanael rihaan soꞌ,
ne̱ caꞌmii soꞌ ꞌo̱ nana̱ cheꞌé Natanael,
cataj soꞌ a:
―Ni̱ꞌyaj soj á.
Ya̱ si̱j israelitá me síí ꞌnaꞌ cuano̱ na̱nj á.
Nica̱ aꞌmii soꞌ,
ne̱ ne aꞌmii soꞌ nana̱ tihaꞌ yuꞌunj maꞌ ―taj Jesús niꞌya̱j soꞌ man Natanael a.
Ga̱a ne̱ xnáꞌanj Natanael man Jesús,
cataj soꞌ a:
―Asa̱ꞌ aꞌvee neꞌén so̱ꞌ manj ga̱ ―taj soꞌ,
xnáꞌanj soꞌ man Jesús a.
Ne̱ cataj Jesús a:
―Asi̱j ataa nacu̱nj Felipé mán so̱ꞌ do̱ꞌ,
asi̱j cayáán so̱ꞌ tacóó chruun higó do̱ꞌ,
ne̱ a̱j queneꞌén ꞌu̱nj mán so̱ꞌ chugua̱nj ―taj Jesús rihaan soꞌ a.
Ga̱a ne̱ cataj Natanael a:
―Taꞌni̱j Yaꞌanj mé so̱ꞌ,
maestro.
Si̱j nica̱j suun rey uun chij rihaan níꞌ si̱j israelitá mé so̱ꞌ á ―taj Natanael a.
Ga̱a ne̱ cataj Jesús rihaan soꞌ a:
―Cheꞌé se cataj ꞌu̱nj rihaan so̱ꞌ se vaa queneꞌén ꞌu̱nj mán so̱ꞌ ga̱a cayáán so̱ꞌ tacóó chruun higó roꞌ,
ma̱an cheꞌé dan amán rá so̱ꞌ niꞌya̱j so̱ꞌ manj a̱ naꞌ.
Tza̱j ne̱ que̱neꞌén so̱ꞌ queꞌe̱e̱ doj rasu̱u̱n noco̱o doj uún á.
Ya̱ ya̱ cata̱j xnaꞌanj ꞌu̱nj rihaan nij soj cuano̱ se vaa queneꞌe̱n soj naxra̱ꞌ rej xta̱ꞌ,
ne̱ queneꞌe̱n soj man nij se‑mo̱zó Yaꞌanj,
ne̱ cavi̱i̱ nij soꞌ xta̱ꞌ,
ne̱ nani̱j uún nij soꞌ rihaan ꞌu̱nj Si̱j Caꞌnéé Yaꞌanj Ni̱caj Yuꞌunj man Yuvii̱ ado̱nj ―taj Jesús rihaan ta̱ranꞌ nij soꞌ a.